OBH 9287/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Szabó Zoltán

Az eljárás tárgya: 

A panaszos azért fordult Hivatalunkhoz, mert állítása szerint a Bp-i Fegyház és Börtön egészségügyi szolgálata kezelése során nem tartja be a BV. Központi Kórház és a polgári orvosok által javasolt gyógykezelést, ezért állapota nem stabilizálódik, panaszát nem veszik komolyan.

A megállapított tényállás és a megtett intézkedések:

L. L. elítélt 1991. ok. 22. óta áll a büntetés-végrehajtás egészségügyi szolgálata rendszeres kezelése alatt. Évek óta meglévő krónikus betegségei miatt rendszeres gyógyszeres kezelésben részesül. Időszakos fekvőbeteg intézeti átvizsgálásokra is sor kerül. Utoljára 1997. febr. 5-től 21-ig feküdt a BV. Központi Kórház Belgyógyászati Osztályán. Állapotában a korábbiakhoz viszonyítva romlást nem tapasztaltak. Betegségei az alkalmazott kezelés mellett egyensúlyban vannak. A kórház által javasolt gyógyszeres terápiát változtatás nélkül alkalmazzák.

Az ügyben megkerestük a  Bp-i Fegyház és Börtön parancsnokát, hogy a panasz kivizsgálására intézkedjen. Tájékoztatását határidőre megküldte, ami alapján a fenti tényállás volt megállapítható. 

Az eljárás megállapítása:

A Hivatal hatáskörébe tartozó ügyben a beszerzett adatok alapján megállapítható, hogy a  BV. Intézet eljárása során jogszabályt nem sértett és más módon sem keletkezett alkotmányos visszásság.

Budapest, 1997.          "     "

Dr. Polt Péter